Poppie: Ma se kenner wil nie getuig | Maroela Media
Die vonnisverrigtinge van Louisa en Kobus Koekemoer, die driejarige Poppie van der Merwe se ma en stiefpa wat skuldig bevind is aan haar moord, moes noodgedwonge Woensdag in die Pretoria-hooggeregshof uitgestel word.
Staatsaanklaer Salomé Scheepers het aan regter Bert Bam voorgehou Louisa se prokureur is nie gereed om voort te gaan nie.
Adv. Adrian Nel, Louisa se regsverteenwoordiger, het daarna regter Bam toegespreek.
"Met die skuldigbevinding het ek aangedui dat ek 'n voorvonnisverslag wil verkry, want dit is in belang van geregtigheid om die verslag voor te lê om agtergrond oor haar voor die hof te plaas," het Nel gesê.
"Die verslag is gereed, maar my probleem is dat die getuie wat die verslag opgestel het om verskeie redes anoniem wil bly en nie persoonlik wil getuig nie. Ek is ook deur die staat en Beskuldigde 1 [Kobus] se advokaat ingelig dat hulle nie die verslag op skrif wil aanvaar nie. Ek versoek dus uitstel om my in die posisie te plaas om 'n ander getuie, hetsy 'n proefbeampte of 'n sielkundige wat bereid is om te getuig, te kry wat my kliënt se posisie beter voor die hof kan stel," het Nel gesê.
Nel het onderneem dat die nodige verslag en getuie met die volgende hofdatum beskikbaar sal wees.
Scheepers het gesê sy het Maandag Louisa se verslag ontvang, maar toe sy daardeur gaan, het sy Nel ingelig dat sy dit nie gaan erken nie.
"Sy sal moet kom getuig. Daar is gevalle waar kenners anoniem kan getuig, maar die persoon voldoen nie daaraan nie. Sy sal moet kom getuig sodat ek haar kan kruisondervra. Ek moet die inhoud van die verslag toets en haar deskundigheid toets," het Scheepers gesê.
Adv. Lana Augustyn, Kobus se regsverteenwoordiger, het ook aangedui dat sy die verslag sou betwis. "Hoe kan die persoon 'n deskundige wees en dan nie wil hê haar naam moet bekend gemaak word nie?"
Bam het Louisa (46) en Kobus (44) in Desember verlede jaar in die hooggeregshof skuldig bevind op aanklag van moord en twee aanklagte van kindermishandeling. Die mishandeling het oor die tydperk van September 2015 tot Oktober 2016 gestrek in Orania in die Noord-Kaap en Brits in Noordwes. 'n Sesjarige seun, wat toe vyf was, is ook mishandel.
Louisa Koekemoer Woensdag in die hof. Foto: Phillip Bruwer
Christo van der Merwe, Poppie se biologiese pa, Woensdag in die hof saam met sy ma, Carla, en pa, Johan. Foto: Phillip Bruwer
Louisa en Kobus Koekemoer in die hof. Foto: Phillip Bruwer
kan nie dink wat die arme kindjie moes deurmaak nie. Gelukkig word sy nou baie vertroetel en is sy in veilig .
Ai elke keer wanneer ek 'n foto van Pragtige Poppie sien, skeur my hart weer in twee. Die beskerming van kindermoordenaars in SA is walglik!
Waar is ons doodstraf nou ????
Regter Bamm sal die regte uitspraak lewer. Glo my.
Hoeveel kos n gewete… of die afwesigheid eerder, om sulke booshede en hul regte te verdedig? SIEK!!!!